ru cs uz ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky mn ky ky ky ru
"Аалам", 29.01.09 - 14-бет: Полит-элита...•
Дүйшөнкул Шопоковду эскерүү эл аралык мелдеши өтүүдө
Кыргызстанды дүйнөгө тааныткан бокс чеберлеринин чоң спорттогу тушоосу Дүйшөнкул Шопоковду эскерүү мелдешинде кесилип, алар спортко тагдырын арнаган. 25-январда Бишкекте Кожомкул атындагы спорт ордосунда Улуу Ата мекендик согуштун баатыры Дүйшөнкул Шопоковду эскерүүгө арналган бокс боюнча эл аралык турнирдин күч сынашуулары башталды.
Кечээ Бишкекте башталган эл аралык бул бокс мелдешине Орусия, Кытай, Казакстан, Өзбекстан, Тажистан жана Кыргызстандын тандалган эки жүзгө жакын булгаары мээлей чеберлери катышууда.
Кыргызстандын бокс федерациясынын президенти Абдубахит Халмурзаевдин айтымында бул мелдеш дүйнө, Азия чемпионаттарына жана 2012-жылкы Лондон олимпиадасына талапкер жигиттерди сыноонун бир этабы катары өтүүдө.
Рингдеги күч сынашуу он бир салмак боюнча улантылып, жеңүүчүлөрдү аныктоо үчүн иргеп алуу таймаштары болууда. Мелдештин дагы бир өзгөчөлүгү Эл аралык бокс федерациясынын чечимине ылайык биринчи ирет 3 мүнөттөн 3 раунд таймашуу менен өтүүдө. Буга чейинчи эл аралык, дүйнөлүк мелдештер, чемпионаттар ар бири 2 мүнөттөн 4 раунд күч сынашуу менен өтүп келген.
Жеңил салмактагы алгачкы беттешүүлөрдө кыргызстандык Санжар Буларбек уулу, Шамил Неваза жана Бактияр Орозбек уулу жеңишке жетишти.Өзбекстандык спорт чебери Бахром Хидиров менен казакстандык Канат Тилепбаев дагы кийинки беттешүүгө укук алып, утуп чыгышты.
57 кг салмактагы таймашууда оштук спорт чебери Ыйманбек Бийзаев казакстандык Бейбит Шалабаевди утту. Мелдештен кийин жеңишке жетишкен Ыйманбек алдыда дагы 4 таймашуу турганын, башкы максаты Лондон олимпиадасына жолдомо алып, мөрөйгө жетүү экенин билдирди.
Ушул 57 кг салмакта 8 беттешүү болуп, мында казакстандык Нурсултан Кабылов, Даулет Кумисов, өзбекстандык Рустам Мустанов кийинки мөрөй талашууга жолу ачылды. Ал эми кыргызстандык Залкар Бакиров, Нурлан Кобашев, Таалай Жуманов, Хамит Вундиза аттандаштарын утуп, кийинки беттешүүгө укук алышты.
Рингдеги күч сынашууларда 60 кг салмакта казакстандык Елдос Саркулов, Нурлан Таласбаев, Абзал Бөрүбаев, Беглан Шакен, өзбекстандык Камолдин Ахметов, тажикстандык Жахонгир Тешебаев, кыргызстандык Рүстөм Насрединов, Эрназар Кудайбердиев жана Асылбек Таласбаев кийинки таймашууларга укук алышты.
64 кг салмакта кыргызстандык Урмат Рыскелдиев, Акматали Мадаминов, Ислам Долибаев, Азамат Калмаматов, Данияр Султанбаев, Ринат Мамырканов айырмаланса, казакстандык Айдос Ербосын уулу, өзбекстандык Санжар Рахманов жана кытайлык Акрем Барат атаандаштарын жеңип, дагы мелдешти улантууга мүмкүнчүлүк алышты.
Ал эми 69 кг салмакта кыргызстандык Сталбек Дарканбаев, Асадулло Баймуратов, казакстандык Бекзат Төрөбаев айырмаланып, жакшы даярдыгын көрсөтө алышты.
91 кг салмакта бишкектик Өмүрбек Рыскелдиев биринчи сыноодон өттү. Күн сайын кыйындар иргелип, таймашуулар курчуп баратат.
Чынында эле Кыргызстанды дүйнөгө тааныткан Орзубек Назаров, Андрей Курнявка, Нурлан Абдыкалыков, Алмаз Райымкулов , Таалай Кадыралиев жана башкалардын чоң спорттогу тушоосу Дүйшөнкул Шопоковду эскерүү мелдешинде кесилип, алар спортко тагдырын арнаган. Кеңеш курамы учурунда бул мелдештин кадыр- баркы жогору болсо, эгемендүүлүк алганы таасири төмөндөп кеткен. Кийинки үч-төрт жылдан бери кайрадан уюшкандыкта өткөрүлө баштады.
Мелдештин биринчи күнүндө 37 беттешүү болуп, мында мыктылар иргелип, кийинки таймашууга укук алышты.
Ар күн сайын мөрөй талашуу саат 12де башталып, мыктылар тандалып жатат.
Эл аралык мелдештин жеңүүчүлөрү 30-январда аныкталат.
Карина Ураимова көркөм муз тебүүдө Кыргызстандын намысын коргойт
27-январда Бишкектеги шаардык муз сарайында көркөм муз тебүү боюнча спорт чебердигине талапкер Карина Ураимованын өнөрүн спорт адистери сындан өткөрдү. Ал эл аралык мелдештерде Кыргызстандын намысын коргомок болду.
Орусиянын Новосибирск шаарында туулуп-өскөн кыргыз кызы Карина Ураимова жети жашында гимнастика менен машыгып, 9 жашынан 6 жылдан бери көркөм муз тебүү спорт сырларын үйрөнүп келүүдө. Анын көркөм муз тебүүдөгү алгачкы устаты орусиялык Владимир Радченко болсо, кийин белгилүү машыктыруучу Александр Жулинден сабак алган.
Ошондой эле Орусияда, Польшада өткөн көркөм муз тебүү эл аралык мелдештерине катышып, адистердин көңүлүн бурган. Москвада спорт чебердигине талапкерлик талаптарды орундаткан.
Каринанын атасы өзгөндүк кыргыз Карим Ураимовдун айтымында апасы монгол кызы болгондуктан Монголиянын спорт жетекчилери расмий чакырып, ага шарт түзүп берүүгө убада кылышып, алар Монголиянын атынан эл аралык мелдештерге катышууну сунуштаган. Бирок кыргыз кызы болгондуктан монголдордун сунушуна макул болбой, Кыргызстандын намысын коргоо чечимине келип, Бишкекке атайын келип, спорт жетекчилеринин, адистеринин сынынан өттү.
Көркөм муз тебүү боюнча спорт чебердигине талапкер Карина Ураимова өзү дагы Кыргызстандын атынан эл аралык мелдештерге катышууга ниет кылганын билдирди.
- Мен азыр 15 жашка чыктым. Жети жашымдан спорттук гимнастика менен машыга баштагам.Көркөм муз тебүү спортун абдан жакшы көргөндүктөн Новосибирскиде 9 жашымда ушундай спорт ийримине бардым. Андан бери алты жыл өтүп, эл аралык мелдештерге катыштым. Эми Кыргызстандын намысын коргоп, эл аралык мелдештерде Кыргыз туусун көтөрүп чыккым келет. Балким 2010-жылы Канаданын Ванкувер шаарында өтө турган кышкы олимпиадада Кыргызстандын намысын коргоп калышым дагы ыктымал.
Кыргыз спорт адистеринин алдында Карина Ураимова муз үстүндө эки ирет өз өнөрүн, чеберчилигин көрсөттү.
Кыргызстандын хоккей федерациясынын президенти Мурат Жакыповдун баамында Карина Ураимованын техникалык даярдыгы, көркөм муз тебүү чеберчилиги жогору болгондуктан адистердин үмүтүн жандырып турган кези.
Көркөм муз тебүү боюнча спорт чебердигине талапкер Карина Ураимова Орусиянын атуулу болгондуктан, өзү дагы Кыргызстанга келип, өлкөнүн атуулдугун алууну каалап турат.
Ошентип Кыргыз спортунун тарыхында алгачкы көркөм муз тебүү өкүлү болууну каалаган Карина Ураимовага өлкөдөн демөөрчүлөр табылып, спорт жетекчилери ага шарт түзүп бере алышабы? Бул маселелердин башы ачылбай, суроолорду жаратып турган учуру.
"Дордой-Ала-Тоо" алтынчы ирээт жеңүүчү
Жекшембиде Жумгалдын Чаек айлындагы Шортон көлмөсүндө Хоккей боюнча турнир өттү. Эркинбек Матыевдин элесине арналган бул таймашка жети топ катышып мөрөй талашты.
Беттешүүлөр кызуу өтүп, натыйжада оюн соңунда Нарындын "Дордой-Ала-Тоо" командасы менен Жумгал районунун "Тенти-Аке" клубу мелдешип 7:1 эсебинде Нарын командасы жеңип алды. "Дордой-Ала-Тоо" клубу ушуну менен алтынчы ирээт чемпион аталды. Турнирде коло медалды Чаектин "Тынаалы" командасы алды. Хоккей боюнча мелдеш 7-февралда Нарында өтөт. Ал эми Кыргызстандын чемпионаты 21-февралда Бишкек шаарында болмокчу.